– Shampos storstue for liten – krever omkamp
– Vi kan ikke sette oss i den situasjonen at vi åpner et nytt anlegg til over en halv milliard som ikke er stort nok. Meningen var at det skulle være et sted for topp og bredde i mange tiår fremover. Nå risikerer vi at det snart, forståelig nok, kommer et krav om at det må bygges enda et nytt anlegg, sier Høyres gruppeleder i Oslo bystyre, Eirik Lae Solberg. BAKGRUNN: Espen Shampo Knutsen: – Vi kan ikke bygge en arena som var moderne i 1990Hallstein Bjercke i Venstre bekrefter overfor VG at hans parti og Solbergs Høyre er enige om å foreslå for bystyret at Byrådet i hovedstaden – ledet av Ap og Miljøpartiet De Grønne – må komme opp med en ny plan for Nye Jordal Amfi i revidert budsjett. – Dette blir ikke den storstuen som var planlagt, og det skuffer meg. Det er ekstra skuffende at det er Arbeiderpartiet som står bak avgjørelsen. Byrådet må realisere «den nye storstua på Oslo øst» som et samlet bystyre lovet å bygge i forrige periode, sier Hallstein Bjercke. Shampo foran forrige sesong: Gir opp gullkampen uten ny hall Den planen nåværende byråd for kultur, idrett og frivillighet, Rina Mariann Hansen (Ap), la frem for byrådet torsdag for tre dager siden holder bokstavelig talt ikke mål, mener opposisjonspartnerne Høyre og Venstre – som må ha med seg Kristelig Folkeparti og Rødt på «omkamplaget». Eirik Lae Solberg var finansbyråd og Hallstein Bjercke byråd for kultur og næring da søknaden til Oslo-OL 2022 ble skrinlagt av regjeringen. Lovnaden om at Oslo skulle få en ny arena for ishockey og isidretter, lå imidlertid fast etter «farvel til OL». Jordal Amfi som sto klar til 1952-OL skulle rives og Nye Jordal bygges samme sted etter modell av OL-arenaen – minus typiske OL-fasiliteter. Modellen var en arena på 17.000 kvadratmeter.Leste du denne? Raymond Johansen: Viktig for oss å realisere dette prosjektet Modellen som byrådsleder Raymond Johansen og byråd Rina Mariann Hansen vil at skal vedtas av Oslo bystyre i revidert budsjettforhandling 21. juni er på rundt 11.500 kvadratmeter. Pris: 553 millioner pluss 37 millioner til midlertidige tiltak under byggeperioden – blant annet en treningshall for ishockey på kunstgressbanen på Jordal. Antall kvadratmeter er 33 prosent mindre enn den sportssjef Espen Shampo Knutsen, Vålerengas nye trener, tidligere landslagstrener Roy Johansen, og styreleder Tor Helge Eikeland i Vålerenga Ishockey i utgangspunktet jublet over da det forrige byrådet fastslo «dette skal vi bygge». Såkalte vrimleområder, utsalgssteder, garderober, antall toaletter og nødvendige fasiliterer med hensyn til avvikling av internasjonale kamper er krympet sammenlignet med «OL-arenaen». – En ishall som er ny i 2018 kan ikke ha garderober som bare er på 56 kvadratmeter. Ingen land i verden ville tenke på å gjøre det, sa Espen Shampo Knutsen til VG sist onsdag etter å ha fått innsikt i prosjektskissene. – Det er ingen tvil om at dette er et løftebrudd overfor Vålerenga og ishockey, sier Eirik Lae Solberg som også er komitéleder for samferdsel og miljø i Oslo bystyre. Det forrige byrådet med ham og Hallstein Bjercke måtte vike plassen for Arbeiderpartiet og MDG etter valget i fjor høst.– Det eneste vi kan gjøre nå, og det eneste riktige, er å kreve at byrådet kommer opp med et nytt forslag som vi vet at Vålerenga og ishockeysporten er avhengig av, sier Høyres gruppeleder i Oslo bystyre, Eirik Lae Solberg. Han mener «det er helt åpent» om forslaget får flertall eller ikke. Forslagsstillerne Eirik Lae Solberg og Hallstein Bjercke er innforstått med at en omkamp med påfølgende flertall for at byrådet må utvide Nye Jordal Amfi betydelig, høyst sannsynlig vil bety utsettelse av byggestart for ishockeyarenaen med plass til 5500 tilskuere. Ifølge Eli Grimsby i Oslo kommunes Kultur og Idrettsbygg og byråd Rina Mariann Hansen må Nye Jordal Amfi vedtas bygget – slik det foreligger – nå for at rivingen av Jordal Amfi (anno 1951) skal kunne starte 4. januar 2017 og Nye Jordal være klar for innvielse til ishockeysesongen 2018/19. – I verste fall kan dette bety en utsettelse (av vedtatt byggestart) frem til høsten. Men det viktigste er at vi får en storstue, og ikke et anlegg som er for lite, sier Eirik Lae Solberg.
Byggestart for Espen Shampo Knutsen og Vålerengas nye storstue til 553 millioner kan bli utsatt hvis opposisjonen i Oslos bystyre får flertall for sitt forslag om omkamp for Nye Jordal Amfi.